احكِ لنا علاقة حضرتك مع الفيزياء 🙈🙈  !


 الفيزيا دي عقدتي في الحياة :D
لازم الأجيال تستفيد من القصة دي

فضلت طول السنة أعافر فيها وأخبط .. وجه امتحانها وأنا مش لاممها خالص .. ومرعوب منها لدرجة بتمنى بس أخلص منها على أي حال ..

المهم .. رحت الامتحان .. وإحساسي كان بيقول إني بعكّ .. ما علينا .. المهم ما سبتش حاجة فاضية ..

ورجعت البيت .. الله أكبر .. السكينة والطمأنينة على وشي .. وأول ما دخلت أمي بتسألني بلهفة: هييييه عملت ايه ؟!
نظرت لها نظرة عميقة .. ودخلت على غرفتي وقمت: ساجد على الأرض !

أمي كانت هتزغرد وقعدت تدعي .. يعني بتسجد شكر .. ربنا يكرمك يبني ويفرح قلبك .. (جدير بالذكر إن دخولي طب كان من أحلام أمي .. يقظة ومناما)

تاني يوم الجرايد كلها بتكتب: مذبحة الفيزياء .. وحالات إغماء واكتئاب ومصايب .. دخل علي أبويا: محمد أنت متأكد يبني إنك حليت .. دول بيقولوا إنها كانت صعبة أوي !

بنفس النظرة المطمئنة: يا بابا أنا عارف عملت ايه.
وجهه تهلل كده وقال: ربنا ينجحك ويكرمك يا محمد.
(جدير بالذكر أيضا إن أبي كان دايما يقولي هي طب أسنان .. حتى لو جبت طب)

وعدت الأيام .. وبانت النتيجة ..

كله الحقيقة كان تمام .. إلا صاحبتنا المباركة .. ٣٦,٥ 😰

طبعا دخلت البيت وأخبار النتيجة كانت سابقاني .. وحلم الطب المتبخر يلوح فوق أركان بيتنا العامر ..

لكن أبي كان ينتظرني خصيصا لسماع جواب حتمي :

شوف .. سيبك من النتيجة ومن اللي حصل .. هي حاجة واحدة بس عايز أفهمها:

أنت كنت بتسجد على إيه يا ابن .......... (الرقابة حذفت الباقي معذرة 😎) ؟!

وكان لزاما علي أفهم بابا حبيبي إن ده كان سجود رضا .. سجود ارتياح إن البعبع عدى وأنا لسه عايش .. حاجة كده زي سجود اللعيب بعد تضييع ضربة الجزاء 😬

طبعا فهم .. وحاول بس يفهمني غلطي .. وفهمت

ودي حكايتي يا ولاد مع طنط فيزيا.

(جدير بالذكر ختاما إن الكيميا في تانية والفيزيا في تالتة هم اللي ضيعوا مجموعي .. وكان قراري أدخل كلية علوم عشان أكمل رحلة الكفاح والتحدي البائس 😭)

وشكرا.

محمد عطية